
Comisia pentru buget, finanţe şi bănci

Bucureşti,       16.06.2004 

Nr. 22/363

Biroul Permanent

al

Camerei  Deputaţilor

Vă înaintăm, alăturat, raportul asupra proiectului Legii datoriei publice, cu care comisia noastră a fost sesizată în fond cu adresa Biroului Permanent nr. P.L.X –349 din 8 iunie 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,     16.06.2004  

Nr. 363

RAPORT

asupra proiectului Legii datoriei publice
Cu adresa nr. P.L.X – 349 din 8 iunie 2004, Biroul Permanent, conform art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, a sesizat pentru examinare şi avizare în fond, Comisia pentru buget, finanţe şi bănci cu proiectul Legii datoriei publice.

La întocmirea raportului s-a avut în vedere avizul Consiliului Legislativ.

La lucrările comisiei au participat 26 deputaţi, din totalul de 27 membri ai comisiei.

La dezbaterea proiectului au participat ca invitaţi, în conformitate cu prevederile art. 51 şi 52 din Regulamentul Camerei Deputaţilor, reprezentanţii Ministerului Finanţelor Publice: domnul Enache Jiru – secretar de stat, doamna Liliana Mitre – director general adjunct şi doamna Maria Elena Anghel – şef serviciu, care au susţinut forma rezultată din prezentul raport.

Acest proiect de Lege a fost adoptat de Senat în şedinţa din 31 mai 2004.

Potrivit art. 75 din Constituţia României, republicată şi art. 86 din  Regulamentul Camerei Deputaţilor, proiectul de Lege este de competenţa decizională a Camerei Deputaţilor.

Prezentul proiect de Lege are ca obiect de reglementare instituirea unui cadru juridic nou necesar pentru eficientizarea managementului datoriei publice.

Proiectul noii legi cuprinde instrumente financiare noi, defineşte clar obiectivele avute în vedere în procesul de administrare a datoriei publice precum şi atribuţiile instituţiilor statului în acest proces.

De asemenea, prezentul proiect de act normativ propune clarificări în ceea ce priveşte integrarea datoriei publice locale, ca parte a datoriei publice, subcontractarea datoriei publice directe, utilizarea fondului de risc şi determinarea comisionului la fondul de risc, accesul statului la folosirea sumelor de la Banca Naţională a României, momentul decontării în lei a sumelor plătite de către Banca Naţională a României în contul datoriei publice externe.

Armonizarea legislaţiei româneşti privind datoria publică este impusă şi de angajamentele pe care România le-a asumat în timpul negocierilor pentru Capitolul 11 – “Uniunea Economică şi Monetară” şi Capitolul 4 – “Libera circulaţie a capitalului” şi are în vedere rezolvarea următoarelor aspecte:

· interzicerea finanţării directe a statului de către banca centrală;

· garantarea independenţei depline a băncii centrale prin administrarea rezervei valutare exclusiv de către Banca Naţională a României ;

· eliminarea oricăror restricţii privind operaţiunile de capital şi plăţile între statele Membre şi între acestea şi statele terţe.

In urma examinării proiectului Legii datoriei publice, în şedinţa din          16 iunie 2004, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.

Potrivit art. 73 alin. (3) lit. h) din Constituţie, proiectul de Lege face parte din categoria legilor organice.

PREŞEDINTE,

Ovidiu Muşetescu 
SECRETAR,

Dr. Daniel Ionescu

          Experţi parlamentari:

          Măţan Ofelia

          Bărdiţă Mariana

